title: Padomes Lēmums (ES) 2018/1926 (2018. gada 19. novembris) par nostāju, kas Eiropas Savienības vārdā jāieņem Apvienoto Nāciju Organizācijas Eiropas Ekonomikas komisijas Eiropas Nolīguma par transportlīdzekļu apkalpju darbu starptautiskajos autopārvadājumos ekspertu grupā

text:
                  10.12.2018

                  LV

                  Eiropas Savienības Oficiālais Vēstnesis

                  L 313/13

         PADOMES LĒMUMS (ES) 2018/1926
         (2018. gada 19. novembris)
         par nostāju, kas Eiropas Savienības vārdā jāieņem Apvienoto Nāciju Organizācijas Eiropas Ekonomikas komisijas Eiropas Nolīguma par transportlīdzekļu apkalpju darbu starptautiskajos autopārvadājumos ekspertu grupā
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 91. pantu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:

                     (1)

                     Eiropas Nolīgums par transportlīdzekļu apkalpju darbu starptautiskajos autopārvadājumos (AETR) (1) stājās spēkā 1976. gada 5. janvārī.

                     (2)

                     Apvienoto Nāciju Organizācijas Eiropas Ekonomikas komisija (ANO/EEK) AETR ietvaros izveidoja AETR ekspertu grupu. Šī grupa ir struktūra, kas pilnvarota izstrādāt un iesniegt priekšlikumus par AETR grozījumiem ANO/EEK Autotransporta darba grupai.

                     (3)

                        AETR ekspertu grupā pašlaik tiek apspriesti AETR grozījumi, pamatojoties uz Savienības priekšlikumu, kas šajā sakarā tika iesniegts pēc nostājas Savienības vārdā, kuru pieņēma ar Padomes Lēmumu (ES) 2016/1877 (2). Būtu lietderīgi AETR veikt vēl vienu grozījumu, lai nodrošinātu, ka, pamatojoties uz saskaņotiem drošības un datu aizsardzības standartiem, datu apmaiņā par vadītāja kartēm var piedalīties AETR Līgumslēdzējas puses, kuras nav ES dalībvalstis.

                     (4)

                     Eiropas Parlamenta un Padomes Regulā (ES) Nr. 165/2014 (3) dalībvalstīm prasīts savstarpēji savienot valstu vadītāja karšu elektroniskos reģistrus, tam izmantojot tahogrāfa karšu izdošanas informācijas apmaiņas telemātikas tīkla (TACHOnet) ziņojumapmaiņas sistēmu, vai arī, ja tiek izmantota saderīga sistēma, nodrošināt, ka elektronisko datu apmaiņu ar visām citām dalībvalstīm ir iespējams veikt, izmantojot TACHOnet ziņojumapmaiņas sistēmu. TACHOnet ir platforma, kurā dalībvalstis apmainās ar informāciju par vadītāja kartēm, lai nodrošinātu, ka katram transportlīdzekļa vadītājam ir tikai viena vadītāja karte.

                     (5)

                     Lai būtu iespējams visas Eiropas mērogā saskaņot elektronisko informācijas apmaiņu par vadītāja kartēm, visām AETR Līgumslēdzējām pusēm jāizmanto TACHOnet kā vienota platforma.

                     (6)

                     Savienojumu ar TACHOnet ziņojumapmaiņas sistēmu patlaban var veidot, izmantojot vai nu tiešu savienojumu caur tīklu Eiropas pakalpojumiem telemātikai starp iestādēm (TESTA), vai netiešu savienojumu caur dalībvalsti, kam jau ir savienojums ar TESTA. Tā kā TESTA ir pakalpojums, kuru izmantot atļauts tikai Savienības dalībvalstīm un iestādēm, AETR Līgumslēdzējas puses, kuras nav ES dalībvalstis, var izveidot tikai netiešu savienojumu ar TACHOnet.

                     (7)

                     Komisija nesen novērtēja netiešos savienojumus ar TACHOnet ziņojumapmaiņas sistēmu un secināja, ka tie nenodrošina tādu pašu drošības līmeni kā TESTA. Jo sevišķi nav pietiekamu garantiju par tās informācijas autentiskumu, integritāti un konfidencialitāti, ar ko apmainās, izmantojot netiešos savienojumus. Tāpēc netiešie savienojumi ar TACHOnet būtu jāaizstāj ar drošu savienojumu.

                     (8)

                        eDelivery ir Komisijas izstrādāts savienojuma mezglu tīkls digitālajiem sakariem, kura katrs dalībnieks valsts līmenī kļūst par mezglu, kas izmanto standartizētus transporta protokolus un drošības politiku. eDelivery ir elastīgs rīks, ko var pielāgot katram konkrētajam pakalpojumam.

                     (9)

                     Lai nodrošinātu apmaināmās informācijas autentiskumu, integritāti un konfidencialitāti, eDelivery izmanto plaši izplatītas drošības tehnoloģijas, piemēram, publiskās atslēgas infrastruktūru (PKI). AETR Līgumslēdzējām pusēm, kuras nav ES dalībvalstis, piekļuve TACHOnet būtu jāpiešķir, izmantojot eDelivery.

                     (10)

                     Lai saņemtu digitālos sertifikātus un attiecīgās elektroniskās atslēgas, kas dod piekļuvi TACHOnet, AETR Līgumslēdzējām pusēm būtu jāizpilda īpaša procedūra.

                     (11)

                     Savienojums ar TACHOnet, izmantojot eDelivery, nozīmē to, ka AETR Līgumslēdzējām pusēm tiek prasīts nodrošināt, ka elektroniskās atslēgas un sertifikāti, kas dod piekļuvi sistēmai, ir aizsargāti un tos nevar izmantot nepilnvarotas personas. AETR Līgumslēdzējām pusēm arī būtu jāgarantē, ka vairs netiek izmantotas atslēgas, uz kurām attiecas sertifikāti, kuru derīguma termiņš ir beidzies.

                     (12)

                     Jāgarantē, ka persondati, kas pusēm pieejami, izmantojot TACHOnet, ir aizsargāti saskaņā ar 1981. gada 28. janvāra Konvenciju par personu aizsardzību attiecībā uz personas datu automātisko apstrādi.

                     (13)

                     Valstu iestādēm, kam ir savienojums ar TACHOnet, ir pienākums īstenot attiecīgos tehniskos pasākumus nolūkā nodrošināt augstus TACHOnet veiktspējas rādītājus. Komisijas uzdevums ir izstrādāt testus, kas apliecina šo veiktspējas rādītāju sasniegšanu, un tos īstenot sadarbībā ar valstu kompetentajām iestādēm.

                     (14)

                     Eiropas Savienības Tiesa 1971. gada 31. marta spriedumā lietā 22/70 (4) atzina, ka transportlīdzekļu apkalpju darbs starptautiskajos autopārvadājumos ir joma, kas pieder Savienības ārējai kompetencei. Kopš tā laika šī kompetence ir tikusi īstenota daudzos Savienības pieņemtos tiesību aktos, tostarp Eiropas Parlamenta un Padomes Regulās (EK) Nr. 561/2006 (5) un (ES) Nr. 165/2014. Ņemot vērā to, ka AETR priekšmets ir Regulas (EK) Nr. 561/2006 darbības jomā, Savienībai ir ekskluzīvas pilnvaras apspriest un noslēgt attiecīgu nolīgumu un tā grozījumus.

                     (15)

                     Līgumslēdzēju pušu iesniegtie priekšlikumi – ja tos pieņem AETR ekspertu grupa – var būt par pamatu grozījuma izdarīšanai AETR pēc tam, kad AETR pārskatīšanas procedūra ir uzsākta un pabeigta. Pēc tam, kad minētos priekšlikumus ir pieņēmusi AETR ekspertu grupa, otrajā posmā Savienības dalībvalstīm kā AETR Līgumslēdzējām pusēm ir pienākums sadarboties AETR pārskatīšanas mehānisma izmantošanā atbilstoši lojālas sadarbības pienākumam, kas noteikts Līguma par Eiropas Savienību 4. panta 3. punktā, attiecīgi pieņemot Padomes lēmumu saskaņā ar Līguma par Eiropas Savienības darbību 218. panta 6. punktu. Ierosinātie AETR grozījumi stāsies spēkā tikai tad, kad būs pabeigta AETR pārskatīšana.

                     (16)

                     Ir lietderīgi noteikt nostāju, kas Savienības vārdā jāieņem AETR ekspertu grupā, jo AETR grozījums būs Savienībai saistošs.

                     (17)

                     Savienība nav AETR Līgumslēdzēja puse, un tās statuss tai neļauj paziņot ierosinātos grozījumus, tāpēc dalībvalstīm, rīkojoties Savienības interesēs, ierosinātie grozījumi lojālas sadarbības garā būtu jāpaziņo AETR ekspertu grupai, lai veicinātu Savienības mērķu sasniegšanu.

                     (18)

                     Savienības nostāja, rīkojoties kopīgi, jāpauž tās dalībvalstīm, kuras ir AETR ekspertu grupas un ANO/EEK Autotransporta darba grupas dalībnieces,

               IR PIEŅĒMUSI ŠO LĒMUMU.

            1. pants
            Nostāja, kas Savienības vārdā ir jāieņem Eiropas Nolīguma par transportlīdzekļu apkalpju darbu starptautiskajos autopārvadājumos (AETR) ekspertu grupā, ir atbalstīt ierosinātos AETR grozījumus, kas izklāstīti šim lēmumam pievienotajā dokumentā.

            2. pants
            Šā lēmuma 1. pantā minēto nostāju, rīkojoties kopīgi, pauž Savienības dalībvalstis, kuras ir AETR Līgumslēdzējas puses.
            Par formālām un sīkām 1. pantā minētās nostājas izmaiņām var vienoties, neizdarot minētajā nostājā grozījumus.

            3. pants
            Šis lēmums stājas spēkā nākamajā dienā pēc tā pieņemšanas.

            Briselē, 2018. gada 19. novembrī

                  Padomes vārdā –

                  priekšsēdētāja

               E. KÖSTINGER

            (1)  OV L 95, 8.4.1978., 1. lpp.

            (2)  Padomes Lēmums (ES) 2016/1877 (2016. gada 17. oktobris) par nostāju, kas Eiropas Savienības vārdā jāieņem Apvienoto Nāciju Organizācijas Eiropas Ekonomikas komisijas Eiropas Nolīguma par transportlīdzekļu apkalpju darbu starptautiskajos autopārvadājumos (AETR) ekspertu grupā un Autotransporta darba grupā (OV L 288, 22.10.2016., 49. lpp.).

            (3)  Eiropas Parlamenta un Padomes Regula (ES) Nr. 165/2014 (2014. gada 4. februāris) par tahogrāfiem autotransportā, ar kuru atceļ Padomes Regulu (EEK) Nr. 3821/85 par reģistrācijas kontrolierīcēm, ko izmanto autotransportā, un groza Eiropas Parlamenta un Padomes Regulu (EK) Nr. 561/2006, ar ko paredz dažu sociālās jomas tiesību aktu saskaņošanu saistībā ar autotransportu (OV L 60, 28.2.2014., 1. lpp.).

            (4)  ECLI:EU:C:1971:32.

            (5)  Eiropas Parlamenta un Padomes Regula (EK) Nr. 561/2006 (2006. gada 15. marts), ar ko paredz dažu sociālās jomas tiesību aktu saskaņošanu saistībā ar autotransportu, groza Padomes Regulu (EEK) Nr. 3821/85 un Padomes Regulu (EK) Nr. 2135/98 un atceļ Padomes Regulu (EEK) Nr. 3820/85 (OV L 102, 11.4.2006., 1. lpp.).

            PIELIKUMS

               JAUNS AETR PIELIKUMS

                  4. papildinājums

                        TACHOnet specifikācijas

                  1.   Darbības joma un mērķis

                  1.1.   Šajā papildinājumā izklāstīti noteikumi un nosacījumi, kas attiecas uz AETR Līgumslēdzēju pušu savienojumu ar TACHOnet, izmantojot eDelivery.
                  1.2.   Līgumslēdzējas puses, kas veido savienojumu ar TACHOnet, izmantojot eDelivery, izpilda šajā papildinājumā izklāstītos noteikumus.
                  2.   Definīcijas

                              a)

                              “Līgumslēdzēja puse” vai “puse” ir jebkura AETR Līgumslēdzēja puse;

                              b)

                              “eDelivery” ir Eiropas Komisijas izstrādāts pakalpojums, kas dod iespēju ar elektroniskiem līdzekļiem pārraidīt datus starp trešām personām, sniedz apliecinājumu par pārraidīto datu apstrādi, tostarp pierādījumu par datu nosūtīšanu un saņemšanu, un nodrošina pārraidīto datu aizsardzību pret jebkādas nesankcionētas sagrozīšanas risku;

                              c)

                              “TACHOnet” ir Regulas (ES) Nr. 165/2014 31. panta 2. punktā minētā sistēma, ar kuras palīdzību starp Līgumslēdzējām pusēm notiek elektroniska informācijas apmaiņa par vadītāja kartēm;

                              d)

                              “centrmezgls” ir informācijas sistēma, kas ļauj maršrutēt TACHOnet ziņojumus starp pieprasītāju pusi un atbildes sniedzēju pusi;

                              e)

                              “pieprasītāja puse” ir Līgumslēdzēja puse, kas izdod TACHOnet pieprasījumu vai paziņojumu, kuru pēc tam centrmezgls maršrutē, lai tas sasniegtu attiecīgo atbildes sniedzēju pusi;

                              f)

                              “atbildes sniedzēja puse” ir Līgumslēdzēja puse, kurai TACHOnet pieprasījums vai paziņojums ir adresēts;

                              g)

                              “kartes izdevējiestāde” vai “KII” ir struktūra, ko Līgumslēdzēja puse pilnvarojusi izdot un pārvaldīt tahogrāfa kartes.

                        3.   Vispārēji pienākumi

                  3.1.   Neviena Līgumslēdzēja puse nevar citas puses vārdā slēgt nolīgumus par piekļuvi TACHOnet vai jebkādā citā veidā pārstāvēt citu Līgumslēdzēju pusi, pamatojoties uz šo papildinājumu. Neviena Līgumslēdzēja puse nerīkojas kā citas Līgumslēdzējas puses apakšuzņēmēja šajā papildinājumā minētajās darbībās.
                  3.2.   Līgumslēdzējas puses nodrošina piekļuvi savam valsts vadītāja karšu reģistram, izmantojot TACHOnet, 4.6. apakšpapildinājumā noteiktajā veidā un pakalpojuma līmenī.
                  3.3.   Līgumslēdzējas puses nekavējoties paziņo cita citai par traucējumiem vai kļūdām, ko tās konstatējušas savā atbildības jomā un kas var apdraudēt TACHOnet normālu darbību.
                  3.4.   Katra puse AETR Sekretariātam norāda kontaktpersonas saziņai par TACHOnet. Par visām kontaktpunktu izmaiņām AETR Sekretariātam paziņo rakstiski.
                  4.   Testi savienojuma ar TACHOnet izveidei

                  4.1.   Līgumslēdzējas puses savienojumu ar TACHOnet izveido pēc tam, kad saskaņā ar Eiropas Komisijas norādījumiem un tās uzraudzībā ir sekmīgi pabeigti savienojuma, integrācijas un veiktspējas testi.
                  4.2.   Ja sākotnējie testi netiek izturēti, Eiropas Komisija testēšanas posmu drīkst uz laiku apturēt. Testus atsāk, kad Līgumslēdzēja puse ir Eiropas Komisijai paziņojusi, ka valsts līmenī ir pieņemti nepieciešamie tehniskie uzlabojumi, kas ļauj sekmīgi veikt sākotnējos testus.
                  4.3.   Sākotnējo testu maksimālais ilgums ir seši mēneši.
                  5.   Uzticamības arhitektūra

                  5.1.   TACHOnet uzticamības arhitektūra nodrošina TACHOnet ziņojumu konfidencialitāti, integritāti un nenoliedzamību.
                  5.2.   TACHOnet uzticamības arhitektūras pamatā ir publiskās atslēgas infrastruktūras (PKI) pakalpojums, ko izveidojusi Eiropas Komisija un kura prasības noteiktas 4.8. un 4.9. apakšpapildinājumā.
                  5.3.   TACHOnet uzticamības arhitektūrā iesaistās šādi subjekti:

                              a)

                              sertifikācijas iestāde, kas atbild par to digitālo sertifikātu ģenerēšanu, kurus reģistrācijas iestāde (ar tās norīkotu uzticamu kurjeru starpniecību) izsniedz Līgumslēdzēju pušu valsts iestādēm, kā arī par tehniskās infrastruktūras izveidi digitālo sertifikātu izdošanai, atsaukšanai un atjaunošanai;

                              b)

                              domēna īpašnieks, kas atbild par 4.1. apakšpapildinājumā minētā centrmezgla darbību un par TACHOnet uzticamības arhitektūras validēšanu un koordināciju;

                              c)

                              reģistrācijas iestāde, kas atbild par digitālo sertifikātu izdošanas, atsaukšanas un atjaunošanas pieprasījumu reģistrāciju un apstiprināšanu un par uzticamo kurjeru identitātes pārbaudi;

                              d)

                              uzticams kurjers ir valsts iestāžu norīkota persona, kas atbild par publiskās atslēgas nodošanu reģistrācijas iestādei un par attiecīgā sertifikācijas iestādes ģenerētā sertifikāta saņemšanu;

                              e)

                              Līgumslēdzējas puses valsts iestāde, kas:

                                          i)

                                          ģenerē privātās atslēgas un attiecīgās publiskās atslēgas, kas iekļaujamas sertifikācijas iestādes ģenerētajos sertifikātos;

                                          ii)

                                          pieprasa sertifikācijas iestādei digitālos sertifikātus;

                                          iii)

                                          norīko uzticamo kurjeru.

                        5.4.   Sertifikācijas iestādi un reģistrācijas iestādi norīko Eiropas Komisija.
                  5.5.   Lai varētu parakstīt un šifrēt TACHOnet ziņojumu, katrai Līgumslēdzējai pusei, kas veido savienojumu ar TACHOnet, jāpieprasa digitālais sertifikāts saskaņā ar 4.9. apakšpapildinājumu.
                  5.6.   Sertifikātu var atsaukt saskaņā ar 4.9. apakšpapildinājumu.
                  6.   Datu aizsardzība un konfidencialitāte

                  6.1.   Puses atbilstīgi starptautiskajiem un valsts likumiem par datu aizsardzību un jo īpaši Konvencijai par personu aizsardzību attiecībā uz personas datu automātisko apstrādi veic visus tehniskos un organizatoriskos pasākumus nolūkā garantēt TACHOnet datu drošību un novērst šo datu sagrozīšanu vai zaudēšanu, to nesankcionētu apstrādi vai nesankcionētu piekļuvi tiem (jo sevišķi nodrošina autentiskumu, datu konfidencialitāti, izsekojamību, integritāti, pieejamību un nenoliedzamību un ziņojumu drošību).
                  6.2.   Katra puse aizsargā savas valsts sistēmas pret neatļautu izmantošanu, ļaunkodu, vīrusiem, ielaušanos datorā, pārkāpumiem, nelikumīgām manipulācijām ar datiem un citām līdzīgām darbībām, ko veic trešās personas. Puses vienojas rīkoties komerciāli pamatoti, lai novērstu to, ka tiek pārsūtīti jebkādi vīrusi, laika bumbas, datortārpi vai līdzīgi elementi vai jebkādas datora rutīnprogrammas, kas var radīt traucējumus otras puses datorsistēmās.
                  7.   Izmaksas

                  7.1.   Līgumslēdzējas puses sedz izstrādes un darbības izmaksas, kas tām rodas saistībā ar pašu datu sistēmām un procedūrām un kas vajadzīgas, lai izpildītu šajā papildinājumā noteiktos pienākumus.
                  7.2.   Šā papildinājuma 4.1. apakšpapildinājumā noteiktos pakalpojumus centrmezgls sniedz bez maksas.
                  8.   Apakšuzņēmuma līguma slēgšana

                  8.1.   Puses var slēgt apakšuzņēmuma līgumu attiecībā uz jebkuru pakalpojumu, par ko tā ir atbildīga saskaņā ar šo papildinājumu.
                  8.2.   Šāda apakšuzņēmuma līguma slēgšana neatbrīvo pusi no šajā papildinājumā noteiktās atbildības, tostarp atbildības par attiecīgu pakalpojuma līmeni saskaņā ar 4.6. apakšpapildinājumu.

                  4.1. apakšpapildinājums

                        TACHOnet vispārīgie aspekti

                  1.   Vispārīgs apraksts

                     TACHOnet ir elektroniska sistēma, ar kuras palīdzību starp AETR Līgumslēdzējām pusēm notiek informācijas apmaiņa par vadītāja kartēm. TACHOnet maršrutē informācijas pieprasījumus no pieprasītājas puses atbildes sniedzējai pusei un atbildes pretējā virzienā. Līgumslēdzējām pusēm, kas ir TACHOnet dalībnieces, savi valsts vadītāja karšu reģistri jāsavieno ar sistēmu.
                  2.   Arhitektūra

                  Ziņojumapmaiņas sistēma TACHOnet sastāv no šādām daļām.

                              2.1.

                              Centrmezgls, kas spēj saņemt pieprasījumu no pieprasītājas puses, validēt un apstrādāt to, pārsūtot pieprasījumu atbildes sniedzējām pusēm. Centrmezgls sagaida katras atbildes sniedzējas puses atbildi, konsolidē visas atbildes un konsolidēto atbildi pārsūta pieprasītājai pusei.

                              2.2.

                              Pušu valsts sistēmas, kas aprīkotas ar saskarni, kura spēj gan nosūtīt pieprasījumus centrmezglam, gan saņemt atbilstošās atbildes. Lai pārraidītu ziņojumus centrmezglam un saņemtu ziņojumus no centrmezgla, valstu sistēmas var izmantot īpašniekprogrammatūru vai komerciālu programmatūru.

                        3.   Pārvaldība

                  3.1.   Centrmezglu pārvalda Eiropas Komisija, kas ir atbildīga par centrmezgla tehnisko darbību un uzturēšanu.
                  3.2.   Centrmezglā datus neglabā ilgāk kā sešus mēnešus, izņemot žurnalēšanas un statistikas datus, kas noteikti 4.7. apakšpapildinājumā.
                  3.3.   Centrmezgls nesniedz piekļuvi personas datiem, izņemot pilnvarotiem Eiropas Komisijas darbiniekiem, ja tas nepieciešams uzraudzībai, uzturēšanai un traucējummeklēšanai.
                  3.4.   Katras Līgumslēdzējas puses atbildībā ir šādi elementi.

                              3.4.1.

                              Savu valsts sistēmu, tostarp saskarnes ar centrmezglu, izveide un pārvaldība.

                              3.4.2.

                              Savas valsts sistēmas, proti, gan īpašnieka, gan komerciālas aparatūras un programmatūras, uzstādīšana un uzturēšana.

                              3.4.3.

                              Savas valsts sistēmas pareiza sadarbspēja ar centrmezglu, tostarp no centrmezgla saņemto kļūdas ziņojumu pārvaldība.

                              3.4.4.

                              Visu nepieciešamo pasākumu veikšana, lai nodrošinātu informācijas konfidencialitāti, integritāti un pieejamību.

                              3.4.5.

                              Valsts sistēmu darbība saskaņā ar pakalpojumu līmeni, kas noteikts 4.6. apakšpapildinājumā.

                  4.2. apakšpapildinājums

                        TACHOnet funkcijas

                  1.   Ar ziņojumapmaiņas sistēmu TACHOnet nodrošina šādas funkcijas:

                              1.1.

                              “Check Issued Cards (CIC)” (izdoto karšu pārbaude): lai noteiktu, vai kartes pieteikuma iesniedzējam jau ir vadītāja karte, ko izdevusi kāda no atbildes sniedzējām pusēm, ļauj pieprasītājai pusei nosūtīt pieprasījumu “Check Issued Cards Request” vienai vai visām atbildes sniedzējām pusēm. Atbildes sniedzēja puse atbild uz pieprasījumu, nosūtot “Check Issued Cards Response”.

                              1.2.

                              “Check Card Status (CCS)” (kartes statusa pārbaude): ļauj pieprasītājai pusei, nosūtot “Check Card Status Request”, pieprasīt atbildes sniedzējai pusei sīkāku informāciju par atbildes sniedzējas puses izdoto karti. Atbildes sniedzēja puse atbild uz pieprasījumu, nosūtot “Check Card Status Response”.

                              1.3.

                              “Modify Card Status (MCS)” (kartes statusa izmaiņas): ļauj pieprasītājai pusei ar pieprasījumu “Modify Card Status Request” informēt atbildes sniedzēju pusi par atbildes sniedzējas puses izdotās kartes statusa izmaiņām. Atbildes sniedzēja puse atbild ar apstiprinājumu “Modify Card Status Acknowledgement”.

                              1.4.

                              “Issued Card Driving License (ICDL)” (kartes izdošana, pamatojoties uz vadītāja apliecību): ļauj pieprasītājai pusei ar pieprasījumu “Issued Card Driving Licence Request” informēt atbildes sniedzēju pusi par to, ka pieprasītāja puse ir izdevusi vadītāja karti, pamatojoties uz atbildes sniedzējas puses izdotu vadītāja apliecību. Atbildes sniedzēja puse atbild ar “Issued Card Driving Licence Response”.

                        2.   Iekļauj citus ziņojumu tipus, piemēram, kļūdas paziņojumus, ko uzskata par nepieciešamiem efektīvai TACHOnet darbībai.
                  3.   Izmantojot jebkuru no 1. punktā aprakstītajām funkcijām, valstu sistēmas atpazīst kartes statusus, kas norādīti 1. tabulā. Taču pusēm nav jāīsteno administratīva procedūra, kas izmanto visus norādītos statusus.
                  4.   Ja puse saņem atbildi vai paziņojumu, kurā norādīts statuss, ko tā neizmanto savās administratīvajās procedūrās, saņemtajā ziņojumā norādīto statusu valsts sistēma pārvērš par atbilstošu vērtību attiecīgajā procedūrā. Atbildes sniedzēja puse nenoraida ziņojumu, ja ziņojumā minētais statuss ir norādīts 1. tabulā.
                  5.   Kartes statusu, kas norādīts 1. tabulā, neizmanto, lai noteiktu, vai vadītāja karte ir derīga transportlīdzekļa vadīšanai. Ja puse, izmantojot CCS funkciju, nosūta vaicājumu kartes izdevējas valsts iestādes reģistram, atbildē ietver īpašu lauku “valid for driving” (derīga transportlīdzekļa vadīšanai). Valsts administratīvās procedūras ir veidotas tā, ka CCS atbildēs vienmēr ir atbilstoša “valid for driving” vērtība.

                     1. tabula

                     Kartes statusi

                                 Kartes statuss

                                 Definīcija

                              “Application” (Pieteikums)

                              KII ir saņēmusi pieteikumu, kurā lūgts izdot vadītāja karti. Šī informācija ir reģistrēta un saglabāta datubāzē ar ģenerētajām meklēšanas atslēgām.

                              “Approved” (Apstiprināts)

                              KII ir apstiprinājusi pieteikumu, kurā lūgts izdot tahogrāfa karti.

                              “Rejected” (Noraidīts)

                              KII nav apstiprinājusi pieteikumu.

                              “Personalised” (Personalizēta)

                              Tahogrāfa karte ir personalizēta.

                              “Dispatched” (Nosūtīta)

                              Valsts iestāde ir nosūtījusi vadītāja karti attiecīgajam transportlīdzekļa vadītājam vai piegādātājai aģentūrai.

                              “Handed Over” (Nodota)

                              Valsts iestāde ir nodevusi vadītāja karti attiecīgajam transportlīdzekļa vadītājam.

                              “Confiscated” (Konfiscēta)

                              Kompetentā iestāde transportlīdzekļa vadītājam ir atņēmusi vadītāja karti.

                              “Suspended” (Apturēta)

                              Transportlīdzekļa vadītājam uz laiku ir atņemta vadītāja karte.

                              “Withdrawn” (Anulēta)

                              KII ir nolēmusi anulēt vadītāja karti. Karte ir neatgriezeniski padarīta par nederīgu.

                              “Surrendered” (Atdota)

                              Tahogrāfa karte ir atdota atpakaļ KII, un ir paziņots, ka tā vairs nav vajadzīga.

                              “Lost” (Pazaudēta)

                              KII ir paziņots, ka tahogrāfa karte ir pazaudēta.

                              “Stolen” (Nozagta)

                              KII ir paziņots, ka tahogrāfa karte ir nozagta. Nozagtu karti uzskata par pazaudētu.

                              “Malfunctioning” (Nedarbojas pareizi)

                              KII ir paziņots, ka tahogrāfa karte nedarbojas pareizi.

                              “Expired” (Beidzies termiņš)

                              Tahogrāfa kartes derīguma termiņš ir beidzies.

                              “Replaced” (Aizstāta)

                              Tahogrāfa karte, par kuru ir paziņots, ka tā ir pazaudēta, nozagta vai nedarbojas pareizi, ir aizstāta ar jaunu karti. Jaunās kartes dati ir tādi paši kā iepriekšējās kartes dati, izņemot kartes numura nomaiņas indeksu, kas ir par vienu vienību lielāks.

                              “Renewed” (Atjaunota)

                              Tahogrāfa karte ir atjaunota tāpēc, ka mainījušies administratīvie dati vai derīguma termiņš tuvojas beigām. Jaunās kartes numurs ir tāds pats kā iepriekšējās kartes numurs, izņemot kartes numura atjaunošanas indeksu, kas ir par vienu vienību lielāks.

                              “In Exchange” (Notiek apmaiņa)

                              Vadītāja karti izdevusī KII ir saņēmusi paziņojumu, ka ir sākta procedūra, ar ko minēto karti apmaina pret citas puses KII izdotu vadītāja karti.

                              “Exchanged” (Apmainīta)

                              Vadītāja karti izdevusī KII ir saņēmusi paziņojumu, ka ir pabeigta procedūra, ar ko minēto karti apmaina pret citas puses KII izdotu vadītāja karti.

                  4.3. apakšpapildinājums

                     Noteikumi par TACHOnet ziņojumiem

                  1.   Vispārīgās tehniskās prasības

                  1.1.   Centrmezgls nodrošina gan sinhronās, gan asinhronās saskarnes ziņojumapmaiņai. Puses var izvēlēties vispiemērotāko tehnoloģiju saskarnei ar savām lietojumprogrammām.
                  1.2.   Visus ziņojumus, ar kuriem notiek apmaiņa starp centrmezglu un valstu sistēmām, kodē UTF-8 kodējumā.
                  1.3.   Valstu sistēmas spēj saņemt un apstrādāt ziņojumus, kas satur grieķu un kirilicas alfabēta rakstzīmes.
                  2.
                        XML ziņojumu struktūra un shēmas definīcija (XSD)

                  2.1.   XML ziņojumu vispārējā struktūrā ievēro formātu, kas noteikts XSD shēmās, kuras instalētas centrmezglā.
                  2.2.   Centrmezgls un valstu sistēmas pārraida un saņem ziņojumus, kas atbilst ziņojuma XSD shēmai.
                  2.3.   Valstu sistēmas spēj nosūtīt, saņemt un apstrādāt visus ziņojumus, kas atbilst kādai no 4.2. apakšpapildinājumā noteiktajām funkcijām.
                  2.4.   XML ziņojumu saturs atbilst vismaz minimālajām prasībām, kas noteiktas 2. tabulā.

                     2. tabula

                     Minimālās prasības attiecībā uz XML ziņojumu saturu

                                 Kopējā galvene

                                 Obligāti

                              “Version” (Versija)

                                 XML specifikāciju oficiālo versiju norāda, izmantojot nosaukumvietu, kas definēta ziņojuma XSD un ikviena XML ziņojuma galvenes elementa “version” atribūtā. Versijas numuru (“n.m”) definē kā fiksētu vērtību katrā XML shēmas definīcijas datnes (xsd) laidienā.

                              Jā

                              “Test Identifier” (Testa identifikators)

                              Fakultatīvs identifikators testēšanai. Testa iniciators aizpilda identifikatoru, un visi darbplūsmas dalībnieki pārsūta/atsūta atpakaļ to pašu identifikatoru. Ekspluatācijā to ignorē un, ja tas ir sniegts, to neizmanto.

                              Nē

                              “Technical Identifier” (Tehniskais identifikators)

                              Vispārēji unikāls identifikators (UUID), kas unikāli identificē katru atsevišķu ziņojumu. Sūtītājs ģenerē UUID un aizpilda šo atribūtu. Šos datus neizmanto komercdarbību veikšanai.

                              Jā

                              “Workflow Identifier” (Darbplūsmas identifikators)

                              Darbplūsmas identifikators ir UUID, un to ģenerē pieprasītāja puse. Pēc tam šo identifikatoru izmanto visos ziņojumos darbplūsmas korelēšanai.

                              Jā

                              “Sent At” (Nosūtīšanas laiks)

                              Ziņojuma nosūtīšanas datums un laiks (UTC).

                              Jā

                              “Timeout” (Noildze)

                              Šis ir fakultatīvs datuma un laika (UTC formātā) atribūts. Šo vērtību iestata tikai centrmezgls pārsūtītiem pieprasījumiem. Tā informē atbildes sniedzēju pusi par pieprasījuma noildzes iestāšanās laiku. Šo vērtību neprasa “MS2TCN_<x>_Req”, un atbildes ziņojumos to neizmanto. Tā ir fakultatīva tālab, lai vienu un to pašu galvenes definīciju varētu izmantot visiem ziņojumu veidiem neatkarīgi no tā, vai ir prasīts “timeoutValue” atribūts.

                              Nē

                              “From” (Sūtītājs)

                              Ziņojuma sūtītājas puses ISO 3166-1 Alpha 2 kods vai “EU”.

                              Jā

                              “To” (Saņēmējs)

                              Ziņojuma saņēmējas puses ISO 3166-1 Alpha 2 kods vai “EU”.

                              Jā

                  4.4. apakšpapildinājums

                     Transliterācija un NYSIIS (New York State Identification and Intelligence System) pakalpojumi

                              1.

                              Visu transportlīdzekļa vadītāju vārdu un uzvārdu kodēšanai valsts reģistrā izmanto centrmezgla NYSIIS algoritmu.

                              2.

                              Meklējot karti ar CIC funkciju, kā galveno meklēšanas mehānismu izmanto NYSIIS atslēgas.

                              3.

                              Turklāt puses var izmantot pielāgotu algoritmu papildu rezultātu gūšanai.

                              4.

                              Meklēšanas rezultātos norāda meklēšanas mehānismu (NYSIIS vai pielāgots algoritms), kas tika izmantots, lai atrastu ierakstu.

                              5.

                              Ja puse izvēlas reģistrēt ICDL paziņojumus, tad paziņojumā ietvertās NYSIIS atslēgas reģistrē kā daļu no ICDL datiem. Veicot meklēšanu ICDL datos, puse izmanto pieteikuma iesniedzēja vārda un uzvārda NYSIIS atslēgas.

                  4.5. apakšpapildinājums

                     Drošības prasības

                              1.

                              Ziņojumapmaiņai starp centrmezglu un valstu sistēmām izmanto HTTPS.

                              2.

                              Lai droši pārraidītu ziņojumus starp valsts sistēmu un centrmezglu, valstu sistēmas izmanto 4.8. un 4.9. apakšpapildinājumā minētos digitālos sertifikātus.

                              3.

                              Valstu sistēmas piemēro vismaz sertifikātus, kuri izmanto SHA-2 (SHA-256) paraksta jaucējalgoritmu (signature hash algorithm), un 2 048 bitu publiskās atslēgas garumu.

                  4.6. apakšpapildinājums

                     Pakalpojumu līmenis

                  1.   Valstu sistēmas nodrošina šādu minimālo pakalpojumu līmeni.

                              1.1.

                              Tās ir izmantojamas 24 stundas diennaktī, 7 dienas nedēļā.

                              1.2.

                              To izmantojamību uzrauga ar periodisko kontrolziņojumu, ko sniedz centrmezgls.

                              1.3.

                              To izmantojamības rādītājs ir 98 % saskaņā ar turpmāko tabulu (skaitļi ir noapaļoti līdz vienam ciparam aiz komata):

                                          Izmantojamība

                                          nozīmē neizmantojamību

                                          dienā

                                          mēnesī

                                          gadā

                                          98 %

                                          0,5 stundas

                                          15 stundas

                                          7,5 dienas

                                    Puses tiek mudinātas ievērot dienas izmantojamības rādītāju, tomēr ir atzīts, ka dažas nepieciešamas darbības, piemēram, sistēmas apkope, rada zaudlaiku, kas ir ilgāks nekā 30 minūtes. Tomēr mēneša un gada izmantojamības rādītājs ir jāievēro obligāti.

                              1.4.

                              Tās atbild uz vismaz 98 % pieprasījumu, kas pārsūtīti vienā kalendārajā mēnesī.

                              1.5.

                              Tās atbild uz pieprasījumiem 10 sekunžu laikā.

                              1.6.

                              Vispārējā pieprasījuma noildze (laiks, kurā pieprasītājs var gaidīt atbildi) nepārsniedz 20 sekundes.

                              1.7.

                              Tās spēj apstrādāt pieprasījumus ar ātrumu 6 ziņojumi sekundē.

                              1.8.

                              Valstu sistēmas nedrīkst sūtīt pieprasījumus TACHOnet centrmezglam ar ātrumu, kas pārsniedz 2 pieprasījumus sekundē.

                              1.9.

                              Katras valsts sistēma spēj pārvarēt centrmezgla vai citu pušu valsts sistēmu iespējamās tehniskās problēmas. Tās var būt šādas (saraksts nav izsmeļošs):

                                          a)

                                          zaudēts savienojums ar centrmezglu;

                                          b)

                                          nav atbildes uz pieprasījumu;

                                          c)

                                          atbilžu saņemšana pēc ziņojuma noildzes;

                                          d)

                                          nevēlamu ziņojumu saņemšana;

                                          e)

                                          nederīgu ziņojumu saņemšana.

                        2.   Centrmezgls:

                              2.1.

                              nodrošina izmantojamības rādītāju 98 %;

                              2.2.

                              nosūta valstu sistēmām paziņojumus par kļūdām, vai nu izmantojot atbildes ziņojumu, vai ar īpašu kļūdas ziņojumu. Valstu sistēmas savukārt saņem šos īpašos kļūdas ziņojumus un nodrošina darbplūsmas eskalāciju, lai veiktu visus vajadzīgos pasākumus paziņotās kļūdas labošanai.

                        3.   Apkope
                  Ja tas ir tehniski iespējams, puses, izmantojot tīmekļa lietojumprogrammu, informē citas puses un Eiropas Komisiju par kārtējām apkopēm vismaz vienu nedēļu pirms šo darbību sākšanas.

                  4.7. apakšpapildinājums

                     Centrmezglā savākto datu žurnalēšana un statistika

                              1.

                              Lai nodrošinātu privātumu, statistikas vajadzībām savāktie dati ir anonīmi. Konkrētas kartes, vadītāja apliecības vai vadītāja identifikācijas dati nav pieejami statistikas vajadzībām.

                              2.

                              Žurnalēšanas informācijā reģistrē visas transakcijas – pārraudzīšanas un atkļūdošanas vajadzībām un tālab, lai varētu ģenerēt statistiku par šīm transakcijām.

                              3.

                              Personas datus žurnālos nesaglabā ilgāk kā 6 mēnešus. Statistikas informāciju saglabā uz nenoteiktu laiku.

                              4.

                              Ziņošanai izmantotie statistikas dati ietver šādu informāciju:

                                          a)

                                          pieprasītāja puse;

                                          b)

                                          atbildes sniedzēja puse;

                                          c)

                                          ziņojuma veids;

                                          d)

                                          atbildes statusa kods;

                                          e)

                                          ziņojumu datums un laiks;

                                          f)

                                          atbildes laiks.

                  4.8. apakšpapildinājums

                     Vispārīgi noteikumi par TACHOnet digitālajām atslēgām un sertifikātiem

                  1.   Eiropas Komisijas Informātikas ģenerāldirektorāts (DIGIT) dara pieejamu AETR Līgumslēdzējām pusēm, kuras veido savienojumu ar TACHOnet (turpmāk “valsts iestādes”), PKI pakalpojumu (1) (turpmāk “CEF PKI pakalpojums”), izmantojot eDelivery.
                  2.   Digitālo sertifikātu pieprasīšanas un atsaukšanas procedūra, kā arī detalizēti to izmantošanas noteikumi un nosacījumi ir izklāstīti papildinājumā.
                  3.   Sertifikātu izmantošana

                              3.1.

                              Pēc sertifikāta saņemšanas valsts iestāde (2) sertifikātu izmanto tikai TACHOnet kontekstā. Sertifikātu var izmantot, lai:

                                          a)

                                          autentificētu datu izcelsmi;

                                          b)

                                          šifrētu datus;

                                          c)

                                          nodrošinātu datu integritātes pārkāpumu atklāšanu.

                              3.2.

                              Aizliegts sertifikātu izmantot jebkādā veidā, kas nav skaidri atļauts kā kāds no pieļaujamajiem izmantojumiem.

                        4.   Līgumslēdzējas puses:

                              a)

                              aizsargā savu privāto atslēgu pret nesankcionētu izmantošanu;

                              b)

                              atturas nodot vai izpaust savu privāto atslēgu trešām personām, pat kā pārstāvjiem;

                              c)

                              nodrošina TACHOnet vajadzībām ģenerēto, saglabāto un izmantoto privāto atslēgu konfidencialitāti, integritāti un izmantojamību;

                              d)

                              atturas turpināt privātās atslēgas izmantošanu pēc sertifikāta derīguma termiņa beigām vai atsaukšanas citādā veidā nekā šifrētu datu skatīšanai (piemēram, e-vēstuļu atšifrēšanai). Atslēgas, kuru derīguma termiņš ir beidzies, vai nu iznīcina, vai saglabā tādā veidā, kas novērš to izmantošanu;

                              e)

                              informē reģistrācijas iestādi par to pilnvaroto pārstāvju identitāti, kuri ir pilnvaroti pieprasīt organizācijai izdoto sertifikātu atsaukšanu (atsaukšanas pieprasījumos ietver atsaukšanas pieprasījuma paroli un sīku informāciju par notikumiem, kuru rezultātā tiek prasīta atsaukšana);

                              f)

                              novērš privātās atslēgas ļaunprātīgu izmantošanu un šādā nolūkā pieprasa atsaukt attiecīgo publiskās atslēgas sertifikātu, ja noticis privātās atslēgas vai privātās atslēgas aktivizēšanas datu kompromitējums;

                              g)

                              atbild par sertifikāta atsaukšanas pieprasīšanu un izpilda šo pienākumu apstākļos, kas norādīti sertifikācijas iestādes sertifikācijas politikā (certification policies (CP)) un paziņojumā par sertifikācijas praksi (certification practices statement (CPS));

                              h)

                              nekavējoties paziņo reģistrācijas iestādei par jebkuras TACHOnet kontekstā izmantotas AETR atslēgas nozaudēšanu, zādzību vai iespējamu kompromitējumu.

                        5.   Atbildība
                  Neskarot Eiropas Komisijas atbildību pretēji jebkurām prasībām, kas ir noteiktas piemērojamajos valstu tiesību aktos, vai attiecībā uz atbildību tajās jomās, kurās jāuzņemas atbildība saskaņā ar minētajiem tiesību aktiem, Eiropas Komisija nav atbildīga par:

                              a)

                              sertifikāta saturu, jo tas ir sertifikāta īpašnieka ekskluzīvā atbildībā. Sertifikāta īpašnieks atbild par sertifikāta satura pareizības pārbaudi;

                              b)

                              to, kā sertifikāta īpašnieks izmanto sertifikātu.

                  4.9. apakšpapildinājums

                        TACHOnet vajadzībām izmantojamā PKI pakalpojuma apraksts

                  1.   Ievads

                     PKI (publiskās atslēgas infrastruktūra) ir lomu, politikas, procedūru un sistēmu kopums, kas vajadzīgs, lai izveidotu, pārvaldītu, izplatītu un atsauktu digitālos sertifikātus (3). eDelivery CEF PKI pakalpojums ļauj izdot un pārvaldīt digitālos sertifikātus, ko izmanto, lai nodrošinātu starp piekļuves punktiem apmaināmās informācijas konfidencialitāti, integritāti un nenoliedzamību.

                     eDelivery PKI pakalpojuma pamatā ir Trust Center Services TeleSec Shared Business CA (sertifikācijas iestāde), uz ko attiecas T-Systems International GmbH TeleSec Shared-Business-CA sertifikācijas politika (CP) / paziņojums par sertifikācijas praksi (CPS) (4).

                     PKI pakalpojums izdod sertifikātus, kas ir piemēroti, lai uzņēmumos, organizācijās, publiskās iestādēs un institūcijās un ārpus tām gādātu par drošību dažādos darbības procesos, kam vajadzīgs vidējs drošības līmenis, nolūkā pierādīt galasubjekta autentiskumu, integritāti un uzticamību.
                  2.   Sertifikāta pieprasīšanas process

                  2.1.   Lomas un pienākumi
                  2.1.1.   “Organizācija” vai “valsts iestāde”, kas pieprasa sertifikātu
                  2.1.1.1.   Valsts iestāde pieprasa sertifikātus TACHOnet projekta kontekstā.
                  2.1.1.2.   Valsts iestāde:

                              a)

                              pieprasa sertifikātus no CEF PKI pakalpojuma;

                              b)

                              ģenerē privātās atslēgas un attiecīgās publiskās atslēgas, kas iekļaujamas sertifikācijas iestādes izdotajos sertifikātos;

                              c)

                              lejupielādē sertifikātu pēc tā apstiprināšanas;

                              d)

                              paraksta un nosūta atpakaļ reģistrācijas iestādei:

                                          i)

                                          kontaktpersonu un uzticamo kurjeru identifikācijas veidlapu;

                                          ii)

                                          parakstītu individuālu pilnvaru (5).

                        2.1.2.   Uzticamais kurjers
                  2.1.2.1.   Valsts iestāde norīko uzticamo kurjeru.
                  2.1.2.2.   Uzticamais kurjers:

                              a)

                              nodod reģistrācijas iestādei publisko atslēgu klātienē veiktā identifikācijas un reģistrācijas procesā;

                              b)

                              saņem no reģistrācijas iestādes attiecīgo sertifikātu.

                        2.1.3.   Domēna īpašnieks
                  2.1.3.1.   Domēna īpašnieks ir Mobilitātes un transporta ģenerāldirektorāts (MOVE ĢD).
                  2.1.3.2.   Domēna īpašnieks:

                              a)

                              validē un koordinē tīklu TACHOnet un TACHOnet uzticamības arhitektūru, tostarp validē sertifikātu izdošanas procedūras;

                              b)

                              ekspluatē TACHOnet centrmezglu un koordinē pušu darbību attiecībā uz TACHOnet funkcionēšanu;

                              c)

                              kopā ar valstu iestādēm testē savienojumu ar TACHOnet.

                        2.1.4.   Reģistrācijas iestāde
                  2.1.4.1.   Kopīgais pētniecības centrs (JRC) ir reģistrācijas iestāde.
                  2.1.4.2.   Reģistrācijas iestāde atbild par uzticamā kurjera identitātes pārbaudi un par digitālo sertifikātu izdošanas, atsaukšanas un atjaunošanas pieprasījumu reģistrāciju un apstiprināšanu.
                  2.1.4.3.   Reģistrācijas iestāde:

                              a)

                              piešķir valsts iestādei unikālu identifikatoru;

                              b)

                              autentificē valsts iestādes, tās kontaktpunktu un uzticamo kurjeru identitāti;

                              c)

                              sazinās ar CEF atbalsta dienestu par valsts iestādes, tās kontaktpunktu un uzticamo kurjeru autentiskumu;

                              d)

                              informē valsts iestādi par sertifikāta apstiprināšanu vai atteikšanu.

                        2.1.5.   Sertifikācijas iestāde
                  2.1.5.1.   Sertifikācijas iestāde atbild par tehniskās infrastruktūras nodrošināšanu digitālo sertifikātu pieprasīšanai, izdošanai un atsaukšanai.
                  2.1.5.2.   Sertifikācijas iestāde:

                              a)

                              nodrošina tehnisko infrastruktūru valstu iestāžu sertifikātu pieprasījumiem;

                              b)

                              apstiprina vai noraida sertifikāta pieprasījumu;

                              c)

                              vajadzības gadījumā sazinās ar reģistrācijas iestādi par pieprasījumu iesniegušās organizācijas identitātes verifikāciju.

                        2.2.   Sertifikāta izdošana
                  2.2.1.   Sertifikāta izdošana notiek turpmāk izklāstītos secīgos posmos, kas attēloti 1. attēlā.

                              a)

                                 1. posms: uzticamā kurjera identifikācija;

                              b)

                                 2. posms: sertifikāta pieprasījuma izveide;

                              c)

                                 3. posms: reģistrēšana reģistrācijas iestādē;

                              d)

                                 4. posms: sertifikāta ģenerēšana;

                              e)

                                 5. posms: sertifikāta publicēšana;

                              f)

                                 6. posms: sertifikāta pieņemšana.

                        1. attēls. Sertifikāta izdošanas darbplūsma
                  2.2.2.   1. posms: uzticamā kurjera identifikācija
                  Uzticamā kurjera identifikācijai īsteno šādu procesu:

                              a)

                              Reģistrācijas iestāde nosūta valsts iestādei kontaktpersonu un uzticamo kurjeru identifikācijas veidlapu (6). Šī veidlapa ietver arī pilnvaru, ko paraksta organizācija (AETR iestāde).

                              b)

                              Valsts iestāde nosūta atpakaļ reģistrācijas iestādei aizpildīto veidlapu un parakstīto pilnvaru.

                              c)

                              Reģistrācijas iestāde apstiprina, ka veidlapa ir sekmīgi saņemta un pilnīgi aizpildīta.

                              d)

                              Reģistrācijas iestāde nosūta domēna īpašniekam atjauninātā kontaktpersonu un uzticamo kurjeru saraksta kopiju.

                        2.2.3.   2. posms: sertifikāta pieprasījuma izveide
                  2.2.3.1.   Sertifikāta pieprasīšanu un izguvi veic no viena un tā paša datora, izmantojot vienu un to pašu pārlūku.
                  2.2.3.2.   Sertifikāta pieprasījuma izveidei īsteno šādu procesu:

                              a)

                              Organizācija navigē uz lietotāja tīmekļa saskarni, lai pieprasītu sertifikātu tīmekļa adresē https://sbca.telesec.de/sbca/ee/login/displayLogin.html?locale=en:, un ievada lietotājvārdu “sbca/CEF_eDelivery.europa.eu” un paroli “digit.333”.
                              2. attēls

                              b)

                              Organizācija noklikšķina uz “request” (“pieprasīt”) paneļa kreisajā pusē un nolaižamajā sarakstā izvēlas “CEF_TACHOnet”.
                              3. attēls

                              c)

                              Organizācija 4. attēlā norādīto sertifikāta pieprasījuma veidlapu aizpilda ar 3. tabulā norādīto informāciju un noklikšķina uz “Next (soft-PSE)”, lai pabeigtu procesu.
                              4. attēls

                                          Prasītie lauki

                                          Apraksts

                                          “Country” (valsts)

                                             C = Valsts kods, sertifikāta īpašnieka atrašanās vieta, ko pārbauda, izmantojot publisku adrešu grāmatu;
                                          Ierobežojumi: 2 rakstzīmes, saskaņā ar ISO 3166-1, alpha-2, reģistrjutīgs
                                          Piemēri: DE, BE, NL
                                          Īpašie gadījumi: UK (Lielbritānija), EL (Grieķija)

                                          “Organisation/Company (O)” (organizācija/uzņēmums)

                                             O = sertifikāta īpašnieka organizācijas nosaukums

                                          “Master domain (OU1)” (galvenais domēns)

                                             OU = CEF_eDelivery.europa.eu

                                          “Area of responsibility (OU2)” (atbildības joma)

                                             OU = CEF_TACHOnet

                                          “Department (OU3)” (nodaļa)

                                          “AREA OF RESPONSIBILITY” obligāta vērtība
                                          Kad ir pieprasīts sertifikāts, saturs jāpārbauda, izmantojot pozitīvo sarakstu (balto sarakstu). Ja informācija neatbilst sarakstam, pieprasījumu neļauj veikt.
                                          Formāts:

                                             OU=<TYPE>-<GTC_NUMBER>

                                          kur “<TYPE>” aizstāj ar AP_PROD: piekļuves punkts ekspluatācijas vidē
                                          un kur <GTC_NUMBER> ir GTC_OID-1.3.130.0.2018.xxxxxx, kur Ares(2018)xxxxxx ir GTC numurs TACHOnet projektam,
                                          piem.:
                                          AP_PROD-GTC_OID-1.3.130.0.2018.xxxxxx

                                          “First name (CN)” (vārds)

                                          Jābūt tukšam

                                          “Last name (CN)” (uzvārds)

                                          Jāsākas ar “GRP”, pēc kura norāda kopējo nosaukumu (“common name”).
                                          Formāts:

                                             CN = GRP:<AREA OF RESPONSIBILITY>_<TYPE>_<COUNTRY CODE>_<UNIQUE IDENTIFIER>

                                          piem.:
                                          GRP:CEF_TACHOnet_AP_PROD_BE_001

                                          “E-pasts” (e-pasta adrese)

                                             E = CEF-EDELIVERY-SUPPORT@ec.europa.eu

                                          “E-pasts 1 (SAN)”

                                          Jābūt tukšam

                                          “E-pasts 2 (SAN)”

                                          Jābūt tukšam

                                          “E-pasts 3 (SAN)”

                                          Jābūt tukšam

                                          “Address” (adrese)

                                          Jābūt tukšam

                                          “Street” (iela)

                                          Jānorāda sertifikāta īpašnieka organizācijas oficiālā adrese (kas izmantota pilnvarā)

                                          “Street no.” (ēkas numurs)

                                          Jānorāda sertifikāta īpašnieka organizācijas oficiālā adrese (kas izmantota pilnvarā)

                                          “Zip Code” (pasta indekss)

                                          Jānorāda sertifikāta īpašnieka organizācijas oficiālā adrese (kas izmantota pilnvarā)

                                                Uzmanību: ja pasta indekss NAV piecciparu kods, pasta indeksam paredzēto lauku atstāj tukšu un pasta indeksu ieraksta pilsētas nosaukumam paredzētajā laukā.

                                          “City” (pilsēta)

                                          Jānorāda sertifikāta īpašnieka organizācijas oficiālā adrese (kas izmantota pilnvarā)

                                                Uzmanību:
                                              ja pasta indekss NAV piecciparu kods, pasta indeksam paredzēto lauku atstāj tukšu un pasta indeksu ieraksta pilsētas nosaukumam paredzētajā laukā.

                                          “Phone no” (tālrunis)

                                          Jābūt tukšam

                                          “Identification data” (identifikācijas dati)

                                          E-pasta adrese jābūt tai pašai, kas izmantota, reģistrējot unikālo identifikatoru
                                          +
                                          jābūt organizāciju pārstāvošās personas vārdam un uzvārdam (kas izmantots pilnvarā)
                                          + komercreģistra numurs (obligāts tikai privātām organizācijām)

                                             reģistrēts [vietas nosaukums] pirmās instances tiesā (prasīts tikai Vācijas un Austrijas privātajām organizācijām)

                                          “Revocation password” (atsaukšanas parole)

                                          Obligāts lauks, ko izvēlas pieprasītājs

                                          “Revocation password repetition” (atsaukšanas paroles atkārtojums)

                                          Obligāts lauks, ko izvēlas pieprasītājs, atkārtoti

                                    3. tabula. Pilnīga informācija par katru prasīto lauku

                              d)

                              Izvēlas atslēgas garumu “2 048(High Grade)”.
                              5. attēls

                              e)

                              Organizācija reģistrē atsauces numuru sertifikāta izguvei.
                              6. attēls

                              f)

                                 CEF atbalsta dienests seko līdzi tam, vai ir saņemti jauni sertifikāta pieprasījumi, un pārbauda, vai sertifikāta pieprasījumā ietvertā informācija ir derīga, proti, atbilst 5.1. papildinājumā “Sertifikāta nosaukumdošanas metode” noteiktajai nosaukumdošanas metodei.

                              g)

                                 CEF atbalsta dienests pārbauda, vai pieprasījumā ietvertā informācija ir derīgā formātā.

                              h)

                              Ja kāda no 5. un 6. punktā minētajām pārbaudēm nedod pozitīvu rezultātu, CEF atbalsta dienests uz e-pasta adresi, kas norādīta pieprasījuma veidlapas laukā “Identification data”, nosūta e-vēstuli ar kopiju domēna īpašniekam, kurā organizācijai prasa sākt procesu no jauna. Neizdevušos sertifikāta pieprasījumu atceļ.

                              i)

                                 CEF atbalsta dienests nosūta reģistrācijas iestādei e-vēstuli par pieprasījuma derīgumu. E-vēstulē ietver:

                                          1)

                                          organizācijas nosaukumu, kas norādīts sertifikāta pieprasījuma laukā “Organisation (O)”;

                                          2)

                                          sertifikāta datus, tostarp sertifikāta pieprasījuma laukā “Last Name (CN)” norādīto tā piekļuves punkta nosaukumu, kam pieprasīts sertifikāts;

                                          3)

                                          sertifikāta atsauces numuru;

                                          4)

                                          organizācijas adresi, tās e-pasta adresi un organizāciju pārstāvošās personas vārdu un uzvārdu.

                        7. attēls. Sertifikāta pieprasīšanas process
                  2.2.4.   3. posms: reģistrēšana reģistrācijas iestādē (sertifikāta apstiprināšana)
                  2.2.4.1.   Uzticamais kurjers vai kontaktpunkts, apmainoties e-vēstulēm ar reģistrācijas iestādi, vienojas par tikšanos un norāda uzticamo kurjeru, kurš ieradīsies reģistrācijas iestādē uz tikšanos klātienē.
                  2.2.4.2.   Organizācija sagatavo dokumentu paketi, kurā ir:

                              a)

                              aizpildīta un parakstīta pilnvara;

                              b)

                              uzticamā kurjera, kurš ieradīsies uz tikšanos klātienē, derīgas pases kopija. Šī kopija jāparaksta kādam no 1. posmā norādītajiem organizācijas kontaktpunktiem;

                              c)

                              sertifikāta pieprasījums papīra formātā, ko parakstījis kāds no organizācijas kontaktpunktiem.

                        2.2.4.3.   Reģistrācijas iestāde pieņem uzticamo kurjeru pēc identitātes pārbaudes ēkas reģistratūrā. Reģistrācijas iestāde klātienē reģistrē sertifikāta pieprasījumu, šādā nolūkā:

                              a)

                              identificējot un autentificējot uzticamo kurjeru;

                              b)

                              pārbaudot uzticamā kurjera izskatu salīdzinājumā ar uzticamā kurjera uzrādīto pasi;

                              c)

                              pārbaudot uzticamā kurjera uzrādītās pases derīgumu;

                              d)

                              pārbaudot uzticamā kurjera uzrādīto derīgo pasi salīdzinājumā ar uzticamā kurjera derīgās pases kopiju, ko parakstījis kāds no organizācijas norādītajiem kontaktpunktiem. Parakstu autentificē salīdzinājumā ar uzticamo kurjeru un kontaktpunktu identifikācijas veidlapas oriģinālu;

                              e)

                              pārbaudot aizpildīto un parakstīto pilnvaru;

                              f)

                              pārbaudot sertifikāta pieprasījumu papīra formātā un parakstu uz tā salīdzinājumā ar uzticamo kurjeru un kontaktpunktu identifikācijas veidlapas oriģinālu;

                              g)

                              pa tālruni sazinoties ar parakstītāju kontaktpunktu un vēlreiz pārbaudot uzticamā kurjera identitāti un sertifikāta pieprasījuma saturu.

                        2.2.4.4.   Reģistrācijas iestāde CEF atbalsta dienestam apstiprina, ka valsts iestāde tiešām ir pilnvarota ekspluatēt komponentus, kuriem tā prasa sertifikātus, un ka attiecīgā reģistrācija klātienē ir noritējusi sekmīgi. Apstiprinājumu nosūta pa drošu e-pastu, izmantojot sertifikātu CommiSign, un pievieno šādu dokumentu skenētu kopiju: autentificēta klātienes tikšanās dokumentu pakete un parakstīts reģistrācijas iestādes veiktā procesa kontrolsaraksts.
                  2.2.4.5.   Ja reģistrācijas iestāde apstiprina pieprasījuma derīgumu, process turpinās, kā noteikts 2.2.4.6. un 2.2.4.7. punktā. Pretējā gadījumā sertifikāta izdošana tiek atteikta un organizācija – attiecīgi informēta.
                  2.2.4.6.   CEF atbalsta dienests apstiprina sertifikāta pieprasījumu un paziņo reģistrācijas iestādei par sertifikāta apstiprināšanu.
                  2.2.4.7.   Reģistrācijas iestāde paziņo organizācijai, ka sertifikātu var izgūt lietotāju portālā.
                  8. attēls. Sertifikāta apstiprināšana
                  2.2.5.   4. posms: sertifikāta ģenerēšana
                  Pēc sertifikāta pieprasījuma apstiprināšanas ģenerē sertifikātu.
                  2.2.6.   5. posms: sertifikāta publicēšana un izguve
                  2.2.6.1.   Pēc sertifikāta pieprasījuma apstiprināšanas reģistrācijas iestāde izgūst sertifikātu un tā kopiju nodod uzticamajam kurjeram.
                  2.2.6.2.   Organizācija saņem no reģistrācijas iestādes paziņojumu par to, ka sertifikātus var izgūt.
                  2.2.6.3.   Organizācija navigē uz lietotāju portālu adresē https://sbca.telesec.de/sbca/ee/login/displayLogin.html?locale=en un piesakās ar lietotājvārdu “sbca/CEF_eDelivery.europa.eu” un paroli “digit.333”.
                  9. attēls
                  2.2.6.4.   Organizācija noklikšķina uz pogas “fetch” (“paņemt”) paneļa kreisajā pusē un norāda sertifikāta pieprasīšanas procesā reģistrēto atsauces numuru.
                  10. attēls
                  2.2.6.5.   Organizācija instalē sertifikātus, noklikšķinot uz pogas “install”.
                  11. attēls
                  2.2.6.6.   Sertifikātu instalē piekļuves punktā. Tā kā instalēšana ir atkarīga no īstenošanas procesa, organizācija lūdz piekļuves punkta nodrošinātājam šā procesa aprakstu.
                  2.2.6.7.   Lai sertifikātu instalētu piekļuves punktā, jāveic šādas darbības:

                              a)

                              jāeksportē privātā atslēga un sertifikāts;

                              b)

                              jāizveido krātuves “keystore” un “truststore”;

                              c)

                              jāinstalē krātuves “keystore” un “truststore” piekļuves punktā.

                        12. attēls. Sertifikāta izguve
                  3.   Sertifikāta atsaukšanas process

                  3.1.   Organizācija lietotāju tīmekļa portālā iesniedz atsaukšanas pieprasījumu.
                  3.2.   CEF atbalsta dienests atsauc sertifikātu.
                  13. attēls. Sertifikāta atsaukšana
                  4.
                        CEF PKI pakalpojuma vispārīgie noteikumi un nosacījumi

                  4.1.   Konteksts
                  DIGIT kā Eiropas infrastruktūras savienošanas instrumenta eDelivery moduļa risinājumu nodrošinātājs darīs PKI pakalpojumu (7) (“CEF PKI pakalpojums”) pieejamu AETR Līgumslēdzējām pusēm. CEF PKI pakalpojumu izmanto valstu iestādes (“tiešie lietotāji”), kuras piedalās TACHOnet.
                  DIGIT ir PKI nomnieks risinājumā TeleSec Shared-Business-CA (“SBCA”), kura darbību nodrošina T-Systems International GmbH (“T-Systems” (8)) grupu nodaļas drošības kontroles centrs. DIGIT ir SBCA domēna “CEF_eDelivery.europa.eu” galvenais reģistrētājs. Šajā lomā DIGIT domēnā “CEF_eDelivery.europa.eu” veido apakšdomēnus katram projektam, kas izmanto CEF PKI pakalpojumu.
                  Šajā dokumentā sniegta sīkāka informācija par apakšdomēna TACHOnet noteikumiem un nosacījumiem. DIGIT ir šā apakšdomēna apakšreģistrētājs. Šajā statusā tas izdod, atsauc un atjaunina šā projekta sertifikātus.
                  4.2.   Atbildības ierobežojuma atruna
                  Eiropas Komisija neuzņemas nekādu atbildību par sertifikāta saturu, jo tas ir sertifikāta īpašnieka ekskluzīvā atbildībā. Sertifikāta īpašnieks atbild par sertifikāta satura pareizības pārbaudi.
                  Eiropas Komisija neuzņemas nekādu atbildību par to, kā sertifikāta īpašnieks izmanto sertifikātu, jo īpašnieks ir trešā juridiskā persona ārpus Eiropas Komisijas.
                  Šīs atrunas mērķis nav ierobežot Eiropas Komisijas atbildību pretēji jebkurām prasībām, kas ir noteiktas piemērojamajos valstu tiesību aktos, vai atbrīvot to no atbildības tajās jomās, kurās jāuzņemas atbildība saskaņā ar tiesību aktiem.
                  4.3.   Atļauts/aizliegts sertifikātu izmantojums
                  4.3.1.   Pieļaujams sertifikātu izmantojums
                  Pēc sertifikāta saņemšanas sertifikāta īpašnieks (9) sertifikātu izmanto tikai TACHOnet kontekstā. Šajā kontekstā sertifikātu var izmantot, lai:

                              —

                              autentificētu datu izcelsmi,

                              —

                              šifrētu datus,

                              —

                              nodrošinātu datu integritātes pārkāpumu atklāšanu.

                        4.3.2.   Aizliegts sertifikātu izmantojums
                  Aizliegts sertifikātu izmantot jebkādā veidā, kas nav skaidri atļauts kā kāds no pieļaujamajiem izmantojumiem.
                  4.4.   Sertifikāta īpašnieka papildpienākumi
                  Detalizētus SBCA noteikumus un nosacījumus T-Systems nosaka SBCA pakalpojuma sertifikācijas politikā (CP)/paziņojumā par sertifikācijas praksi (CPS) (10). Šajā dokumentā ietvertas drošības specifikācijas un vadlīnijas, kas attiecas uz tehniskiem un organizatoriskiem aspektiem, un aprakstīta drošības kontroles centra operatora darbība šādās lomās: sertifikācijas iestāde (CA) un reģistrācijas iestāde (RA), kā arī trešās personas deleģēta reģistrācijas iestāde (RA).
                  Sertifikātu drīkst pieprasīt tikai subjekti, kam atļauts piedalīties TACHOnet.
                  Attiecībā uz sertifikāta pieņemšanu piemēro SBCA sertifikācijas politikas un paziņojuma par sertifikācijas praksi (“CP/CPS”) 4.4.1. punktu, turklāt uzskata, ka organizācija, kurai sertifikāts izdots (“O=”), ir pieņēmusi šajā dokumentā aprakstītos izmantošanas noteikumus tad, kad tā pirmoreiz izmantojusi sertifikātu.
                  Attiecībā uz sertifikāta publicēšanu piemēro SBCA CP/CPS 2.2. punktu.
                  Visi sertifikātu īpašnieki izpilda šādas prasības:

                              1)

                              aizsargā savu privāto atslēgu pret nesankcionētu izmantošanu;

                              2)

                              atturas nodot vai izpaust savu privāto atslēgu trešām personām, pat kā pārstāvjiem;

                              3)

                              atturas turpināt privātās atslēgas izmantošanu pēc sertifikāta derīguma termiņa beigām vai atsaukšanas citādā veidā nekā šifrētu datu skatīšanai (piemēram, e-vēstuļu atšifrēšanai);

                              4)

                              sertifikāta īpašnieks atbild par atslēgas kopēšanu vai pārsūtīšanu galasubjektam vai galasubjektiem;

                              5)

                              sertifikāta īpašniekam jāuzliek galasubjektam/visiem galasubjektiem pienākums nodrošināt atbilstību šiem noteikumiem un nosacījumiem, tostarp SBCA CP/CPS, kad tie rīkojas ar privāto atslēgu;

                              6)

                              sertifikāta īpašnieka pienākums ir sniegt informāciju par to pilnvaroto pārstāvju identitāti, kuri ir pilnvaroti pieprasīt organizācijai izdoto sertifikātu atsaukšanu, un izklāstīt sīku informāciju par notikumiem, kas izraisījuši atsaukšanu, kā arī norādīt atsaukšanas paroli;

                              7)

                              attiecībā uz sertifikātiem, kas saistīti ar fizisku personu un funkciju grupām un/vai juridiskām personām, sertifikāta īpašniekam pēc tam, kad fiziska persona aizgājusi no galasubjektu grupas (piem., darba attiecību izbeigšanas gadījumā), jānovērš privātās atslēgas ļaunprātīga izmantošana, šādā nolūkā atsaucot sertifikātu;

                              8)

                              sertifikāta īpašnieks atbild par sertifikāta atsaukšanu un pieprasa to SBCA CP/CPS 4.9.1. punktā minētajos apstākļos.

                        Attiecībā uz sertifikātu atjaunošanu vai jaunas atslēgas piešķiršanu piemēro SBCA CP/CPS 4.6. vai 4.7. punktu.
                  Attiecībā uz sertifikāta grozījumiem piemēro SBCA CP/CPS 4.8. punktu.
                  Attiecībā uz sertifikāta atsaukšanu piemēro SBCA CP/CPS 4.9. punktu.
                  5.   Kontaktpersonu un uzticamo kurjeru identifikācijas veidlapa (paraugs)

                     Es, [organizācijas pārstāvja vārds, uzvārds un adrese], apliecinu, ka turpmāk norādītā informācija tiks izmantota

                        TACHOnet

                     piekļuves punktu publiskās atslēgas digitālo sertifikātu pieprasīšanas, ģenerēšanas un izguves kontekstā

                        TACHOnet

                     ziņojumu konfidencialitātes, integritātes un nenoliedzamības atbalstam.
                  Informācija par kontaktpersonu

                                          —

                                          1. kontaktpersona

                                          —

                                          2. kontaktpersona

                                          —

                                          Uzvārds:

                                          —

                                          Uzvārds:

                                          —

                                          Vārds(-i):

                                          —

                                          Vārds(-i):

                                          —

                                          Mobilais tālrunis:

                                          —

                                          Mobilais tālrunis:

                                          —

                                          Tālrunis:

                                          —

                                          Tālrunis:

                                          —

                                          E-pasts:

                                          —

                                          E-pasts:

                                          —

                                          Ar roku rakstīta paraksta paraugs:
                                          —

                                          —

                                          Ar roku rakstīta paraksta paraugs:
                                          —
                                          —
                                          —

                        Informācija par uzticamo kurjeru

                                          —

                                          1. uzticamais kurjers

                                          —

                                          2. uzticamais kurjers

                                          —

                                          Uzvārds:

                                          —

                                          Uzvārds:

                                          —

                                          Vārds(-i):

                                          —

                                          Vārds(-i):

                                          —

                                          Mobilais tālrunis:

                                          —

                                          Mobilais tālrunis:

                                          —

                                          E-pasts:

                                          —

                                          E-pasts:

                                          —

                                          Pases izdevējvalsts:

                                          —

                                          Pases izdevējvalsts:

                                          —

                                          Pases numurs:

                                          —

                                          Pases numurs:

                                          —

                                          Pases derīguma termiņa beigu datums:

                                          —

                                          Pases derīguma termiņa beigu datums:

                     Vieta, laiks, uzņēmuma spiedogs vai organizācijas zīmogs:

                     Pilnvarotā pārstāvja paraksts:

                  6.   Dokumenti

                  6.1.   Individuāla pilnvara (paraugs)
                  Individuālas pilnvaras, kam jābūt parakstītai un kas uzticamajam kurjeram jāuzrāda, kad notiek reģistrācija klātienē reģistrācijas iestādē, paraugs ir šāds:

                  6.2.   Sertifikāta pieprasījums papīra formātā (paraugs)
                  Sertifikāta pieprasījuma papīra formātā, kam jābūt parakstītam un kas uzticamajam kurjeram jāuzrāda, kad notiek reģistrācija klātienē reģistrācijas iestādē, paraugs ir šāds:

                  7.   Glosārijs

                  Galvenie šajā apakšpapildinājumā izmantotie termini definēti CEF digitālā vienotā tīmekļa portāla CEF definīciju iedaļā:
                  https://ec.europa.eu/cefdigital/wiki/display/CEFDIGITAL/CEF+Definitions
                  Galvenie šajā apakšpapildinājumā izmantotie akronīmi definēti CEF digitālā vienotā tīmekļa portāla CEF glosārijā:
                  https://ec.europa.eu/cefdigital/wiki/pages/viewpage.action?spaceKey=CEFDIGITAL&title=CEF+Glossary

               (1)  PKI (publiskās atslēgas infrastruktūra) ir lomu, politikas, procedūru un sistēmu kopums, kas vajadzīgs, lai izveidotu, pārvaldītu, izplatītu un atsauktu digitālos sertifikātus.

               (2)  Identificēta ar “O=” atribūtvērtību izdotā sertifikāta subjekta atšķiramajā nosaukumā (Subject Distinguished Name).

               (3)  https://en.wikipedia.org/wiki/Public_key_infrastructure

               (4)  CP un CPS jaunāko versiju var lejupielādēt vietnē https://www.telesec.de/en/sbca-en/support/download-area/

               (5)  Pilnvara ir juridisks dokuments, ar kuru organizācija piešķir Eiropas Komisijai, ko pārstāv identificēts ierēdnis, kurš atbild par CEF PKI pakalpojumu, pilnvaras organizācijas vārdā pieprasīt T-Systems International GmbH TeleSec Shared Business CA ģenerēt sertifikātu. Sk. arī 6. punktu.

               (6)  Sk. 5. punktu.

               (7)  PKI (publiskās atslēgas infrastruktūra) ir lomu, politikas, procedūru un sistēmu kopums, kas vajadzīgs, lai izveidotu, pārvaldītu, izplatītu un atsauktu digitālos sertifikātus.

               (8)  Drošības kontroles centra operatora uzticamības loma; atrodas T-Systems drošības kontroles centrā; veic arī iekšējās reģistrācijas iestādes uzdevumu.

               (9)  Identificēts ar “O=” atribūtvērtību izdotā sertifikāta subjekta atšķiramajā nosaukumā (Subject Distinguished Name).

               (10)  T-Systems SBCA CP/CPS jaunākā versija pieejama vietnē https://www.telesec.de/en/sbca-en/support/download-area/.


title: Komisijas Lēmums (ES) 2018/1927 (2018. gada 5. decembris), ar kuru nosaka iekšējos noteikumus par personas datu apstrādi, ko Eiropas Komisija konkurences jomā veic saistībā ar informācijas sniegšanu datu subjektiem un dažu tiesību ierobežošanu

text:
                  10.12.2018

                  LV

                  Eiropas Savienības Oficiālais Vēstnesis

                  L 313/39

         KOMISIJAS LĒMUMS (ES) 2018/1927
         (2018. gada 5. decembris),
         ar kuru nosaka iekšējos noteikumus par personas datu apstrādi, ko Eiropas Komisija konkurences jomā veic saistībā ar informācijas sniegšanu datu subjektiem un dažu tiesību ierobežošanu
         EIROPAS KOMISIJA,
         ņemot vērā Līgumu par Eiropas Savienības darbību un jo īpaši tā 249. panta 1. punktu,
         tā kā:

                     (1)

                     Lai nodrošinātu konkurences noteikumu izpildi, Komisija veic administratīvās izmeklēšanas saskaņā ar Līgumu un sekundārajiem tiesību aktiem, kā arī starptautiskajiem nolīgumiem, kas pieņemti šajā nolūkā (1). Šajā sakarā Komisijai ir ar attiecīgajiem Savienības tiesību aktiem piešķirtās pilnvaras veikt izmeklēšanu un panākt izpildi (kā arī veikt saistītās operatīvās darbības) pretmonopola, apvienošanās kontroles un valsts atbalsta kontroles jomā.

                     (2)

                     Komisijas veiktās izmeklēšanas un izpildes darbības konkurences jomā ir vērstas uz uzņēmumiem vai dalībvalstīm, uz ko attiecas Līguma konkurences noteikumi, nevis uz fiziskām personām. Tomēr konkurences izmeklēšanās neizbēgami notiek personas datu Eiropas Parlamenta un Padomes Regulas (ES) 2018/1725 (2) 3. panta 1. punkta nozīmē apstrāde Regulas (ES) 2018/1725 3. panta 3. punkta nozīmē. Komisijai šādi personas dati ir jāapstrādā, lai varētu izpildīt uzdevumus, kas tai uzticēti kā publiskajai iestādei, kura panāk Savienības konkurences noteikumu izpildi. Izmeklēšana pretmonopola, apvienošanās kontroles un valsts atbalsta kontroles jomā un konkurences noteikumu izpilde paredz izmantot uzraudzības, pārbaudes vai regulatīvās funkcijas saistībā ar oficiālu pilnvaru īstenošanu Regulas (ES) 2018/1725 25. panta 1. punkta c) un g) apakšpunktā minētajos gadījumos. Minētās darbības palīdz sekmēt un aizsargāt konkurenci nodrošinošu iekšējo tirgu, tādējādi aizsargājot Savienībai un dalībvalstīm svarīgas ekonomiskās un finansiālās intereses.

                     (3)

                     Lai varētu veikt izmeklēšanas un izpildes darbības pretmonopola, apvienošanās kontroles un valsts atbalsta kontroles jomā, Komisija apstrādā personas datus, kas iegūti vai saņemti no juridiskām personām, fiziskām personām, dalībvalstīm un citiem subjektiem (piemēram, valstu konkurences iestādēm, regulatīvajām struktūrām un citām publiskajām struktūrām un iestādēm), trešo valstu konkurences iestādēm un starptautiskām struktūrām un organizācijām. Veicot izmeklēšanas un izpildes darbības konkurences jomā, Komisija neatkarīgi no tā, vai tā rīkojas pēc savas iniciatīvas vai uz saņemtas informācijas pamata, var apstrādāt arī tādus personas datus, kas iegūti vai saņemti no publiski pieejamiem avotiem (piemēram, saistībā ar tirgus uzraudzību vai skrīningu), anonīmiem avotiem (piemēram, trauksmes cēlējiem/informatoriem) vai identificētiem avotiem (piemēram, sūdzību iesniedzējiem), kuriem nepieciešama to identitātes aizsardzība.

                     (4)

                     No otras puses, Komisija var nosūtīt personas datus juridiskām vai fiziskām personām (piemēram, saistībā ar piekļuvi lietas materiāliem), valstu konkurences iestādēm un citām iestādēm un struktūrām saistībā ar divpusējo vai daudzpusējo sadarbību ar dalībvalstīm vai trešo valstu iestādēm un organizācijām, ja tas ir vajadzīgs un lietderīgi, lai īstenotu Komisijas pilnvaras, aizsargātu Komisijas procedūras dalībnieku tiesības uz aizstāvību un nodrošinātu Savienības konkurences noteikumu efektīvu un faktisku piemērošanu.

                     (5)

                     Personas datu apstrādes darbības Regulas (ES) 2018/1725 3. panta 3. punkta nozīmē izmeklēšanas un izpildes darbību ietvaros konkurences jomā var notikt jau pirms tam, kad Komisija oficiāli sāk procedūru, turpināties visā izmeklēšanas procesā un pat pēc izmeklēšanas oficiālās pabeigšanas (piemēram, saistībā ar tirgus vai atbilstības uzraudzības vai skrīninga darbībām, jaunu izmeklēšanas darbību nepieciešamības novērtējumu, tiesvedību utt.).

                     (6)

                     Komisijas apstrādātie personas dati ir, piemēram, identifikācijas dati, kontaktinformācija, profesionālie dati un dati, kas saistīti ar izmeklēšanas vai procedūras priekšmetu. Personas dati tiek glabāti drošā elektroniskā vidē, lai novērstu nelikumīgu piekļuvi vai datu pārsūtīšanu personām, kurām nav “nepieciešamības zināt”. Personas dati attiecīgajos Komisijas dienestos, kas atbild par izmeklēšanu, tiek glabāti uz laiku, kāds ir nepieciešams, lai veiktu izmeklēšanu, izvērtētu nepieciešamību sākt jaunas izmeklēšanas darbības, administratīvās procedūras laikā, iespējamā turpmākā izskatīšanā tiesā un uz administratīvi noteikto glabāšanas periodu, kas seko lietas galīgajai slēgšanai. Kad glabāšanas periods beidzas, ar lietu saistītā informācija, ieskaitot personas datus, tiek pārvietota uz Komisijas vēsturiskajiem arhīviem (3).

                     (7)

                     Komisijai tās uzdevumu izpildes gaitā ir pienākums ievērot fizisko personu tiesības attiecībā uz personas datu apstrādi, kas paredzētas Eiropas Savienības Pamattiesību hartas 8. panta 1. punktā un Līguma 16. panta 1. punktā. Līdztekus Komisija ir atbildīga par konkurences noteikumu izpildes panākšanu, kas nozīmē, ka Komisijai ir jāveic izmeklēšana, ievērojot noteiktos termiņus un konfidencialitātes un dienesta noslēpuma noteikumus (4), kā arī izmeklēšanas dalībnieku tiesības uz aizstāvību (5) un to fizisko personu tiesības, kurām nepieciešama to identitātes aizsardzība.

                     (8)

                     Atsevišķās situācijās nākas meklēt līdzsvaru starp datu subjektu tiesībām saskaņā ar Regulu (ES) 2018/1725 un izmeklēšanas un izpildes darbību vajadzībām, kā arī citu datu subjektu pamattiesību un pamatbrīvību pilnīgu ievērošanu. Tālab Komisijai Regulas (ES) 2018/1725 25. pantā ir paredzēta iespēja ierobežot 14. līdz 22. panta un 35. panta piemērošanu, kā arī 4. panta piemērošanu, ciktāl tā noteikumi attiecas uz tiesībām un pienākumiem, kas paredzēti minētās regulas 14. līdz 22. pantā.

                     (9)

                     Šiem iekšējiem noteikumiem būtu jāattiecas uz visām apstrādes darbībām, ko Komisija veic, īstenojot izmeklēšanas pilnvaras, neatkarīgi no tā, vai tā rīkojas pēc savas iniciatīvas vai uz saņemtas informācijas pamata, un panākot izpildi un veicot saistītās operatīvās darbības pretmonopola, apvienošanās kontroles un valsts atbalsta kontroles jomā, ja datu subjektu tiesību īstenošana var apdraudēt izmeklēšanas vai izpildes darbību veikšanu. Šie noteikumi būtu jāpiemēro apstrādes darbībām, kas tiek veiktas pirms procedūras oficiālas sākšanas, izmeklēšanas procesā, kā arī pēc izmeklēšanas oficiālās pabeigšanas, ieskaitot apstrādi saistībā ar divpusējo vai daudzpusējo sadarbību ar valstu konkurences iestādēm, dalībvalstīm vai trešo valstu iestādēm un organizācijām.

                     (10)

                     Lai izpildītu Regulas (ES) 2018/1725 14., 15. un 16. panta prasības, Komisijai būtu pārredzami un konsekventi ar tās tīmekļa vietnē publicētiem datu aizsardzības paziņojumiem jāinformē visas fiziskās personas par Komisijas darbībām, kuru ietvaros tiek apstrādāti to personas dati, un par šo personu tiesībām.

                     (11)

                     Neskarot Regulas (ES) 2018/1725 14. panta 5. punktu un 16. panta 5. punktu, Komisija, pamatojoties uz minētās regulas 25. pantu, var ierobežot informācijas sniegšanu datu subjektiem un citu datu subjektiem paredzēto tiesību piemērošanu, lai aizsargātu pati savas izmeklēšanas konkurences jomā un konkurences noteikumu izpildes panākšanu, dalībvalstu konkurences iestāžu izmeklēšanas un procedūras, izmeklēšanas instrumentus un metodes, kā arī citu ar izmeklēšanu saistīto personu tiesības.

                     (12)

                     Turklāt efektīvas sadarbības labad Komisijai var nākties datu subjektu tiesību piemērošanu ierobežot tādēļ, lai aizsargātu apstrādes darbības, ko veic citas Savienības iestādes, struktūras, biroji un aģentūras vai dalībvalstu iestādes. Šajā nolūkā Komisijai būtu jāapspriežas ar minētajiem dienestiem, iestādēm, struktūrām, birojiem, aģentūrām un dalībvalstu iestādēm par ierobežojumu noteikšanas attiecīgo pamatojumu un ierobežojumu nepieciešamību un samērīgumu.

                     (13)

                     Komisijai var arī nākties ierobežot informācijas sniegšanu datu subjektiem un citu datu subjektiem paredzēto tiesību piemērošanu saistībā ar personas datiem, kas saņemti no trešām valstīm vai starptautiskām organizācijām, lai sadarbotos ar šīm valstīm vai organizācijām un tādējādi aizsargātu svarīga Savienības vispārējās sabiedrības interesēs esoša mērķa sasniegšanu. Tomēr atsevišķās situācijās datu subjekta intereses vai pamattiesības var būt svarīgākas par starptautiskās sadarbības interesēm.

                     (14)

                     Tādējādi Komisija ir noteikusi Regulas (ES) 2018/1725 25. panta 1. punkta c), g) un h) apakšpunktā uzskaitītos iemeslus kā pamatojumu ierobežojumiem saskaņā ar regulas 25. pantu, kurus var būt nepieciešams piemērot datu apstrādes darbībām, ko veic saistībā ar Komisijas izmeklēšanas un izpildes darbībām konkurences jomā, kas ietver pretmonopola, apvienošanās kontroles un valsts atbalsta kontroles pasākumus.

                     (15)

                     Komisijai attiecībā uz visiem ierobežojumiem būtu jārīkojas pārredzami un katrs ierobežojumu piemērošanas gadījums jāreģistrē attiecīgajā reģistrācijas sistēmā.

                     (16)

                     Saskaņā ar Regulas (ES) 2018/1725 25. panta 8. punktu pārziņi var atlikt vai atteikt informācijas sniegšanu par iemesliem, kāpēc datu subjektam piemērots ierobežojums, ja minētās informācijas sniegšana jebkādā veidā apdraudētu ierobežojuma mērķa sasniegšanu. Tas jo īpaši attiecas uz Regulas (ES) 2018/1725 16. un 35. pantā paredzēto tiesību ierobežojumiem. Lai nodrošinātu to, ka Regulas (ES) 2018/1725 16. un 35. pantā paredzētās datu subjekta tiesības tiek ierobežotas tikai tik ilgi, kamēr pastāv ierobežojuma iemesli, Komisijai tās nostāja būtu jāpārskata regulāri un attiecīgās izmeklēšanas pabeigšanas brīdī.

                     (17)

                     Ja tiek piemērots citu datu subjektiem paredzēto tiesību ierobežojums, pārzinim būtu katrā gadījumā atsevišķi jāizvērtē, vai paziņošana par ierobežojumu apdraudētu ierobežojuma mērķa sasniegšanu. Pārzinis ir dienests, kas Komisijā atbild par konkurences politiku.

                     (18)

                     Lai pārliecinātos par to, ka tiek nodrošināta atbilstība šim lēmumam, Komisijas datu aizsardzības amatpersonai būtu neatkarīgi jāizskata ierobežojumu piemērošana.

                     (19)

                     Šis lēmums tiek pieņemts Regulas (ES) 2018/1725 25. panta piemērošanas nolūkā, un juridiskās noteiktības labad tam būtu jāstājas spēkā vienlaikus ar minēto regulu.

                     (20)

                     Ir notikusi apspriešanās ar Eiropas Datu aizsardzības uzraudzītāju,

               IR PIEŅĒMUSI ŠO LĒMUMU.

            1. pants
            Priekšmets un darbības joma

               1.   Šajā lēmumā ir paredzēti noteikumi, kurus Komisija ievēro, saskaņā ar Regulas (ES) 2018/1725 14., 15. un 16. pantu informējot datu subjektus par viņu personas datu apstrādi saistībā ar tās darbībām konkurences jomā.
               Tajā ir arī paredzēti nosacījumi, atbilstoši kuriem Komisija var ierobežot Regulas (ES) 2018/1725 4., 14. līdz 17., 19., 20. un 35. panta piemērošanu saskaņā ar tās 25. pantu.

               2.   Šo lēmumu piemēro personas datu apstrādei, ko Komisija veic, lai īstenotu Līguma 101. līdz 109. pantā noteikto uzdevumu izpildei vajadzīgās darbības vai saistībā ar šādām darbībām.

            2. pants
            Piemērojamie izņēmumi un ierobežojumi

               1.   Īstenojot tās pienākumus attiecībā uz datu subjektu tiesībām saskaņā ar Regulu (ES) 2018/1725, Komisija izvērtē, vai ir piemērojams kāds no minētajā regulā paredzētajiem izņēmumiem.

               2.   Ievērojot šā lēmuma 3. līdz 7. pantu, Komisija var ierobežot Regulas (ES) 2018/1725 14. līdz 17., 19., 20. un 35. panta piemērošanu, kā arī 4. panta 1. punkta a) apakšpunktā noteiktā pārredzamības principa piemērošanu, ciktāl minētā panta noteikumi attiecas uz tiesībām un pienākumiem, kas paredzēti Regulas (ES) 2018/1725 14. līdz 17., 19., 20. un 35. pantā, ja minēto tiesību un pienākumu īstenošana apdraudētu Komisijas izmeklēšanas un izpildes darbību mērķa sasniegšanu, tostarp tiktu atklāti tās izmeklēšanas instrumenti un metodes, vai negatīvi ietekmētu citu datu subjektu tiesības un brīvības.

               3.   Ievērojot 3. līdz 7. pantu, Komisija var ierobežot šā panta 2. punktā minētās tiesības un pienākumus attiecībā uz personas datiem, kas iegūti no citām Savienības iestādēm, struktūrām, aģentūrām un birojiem, dalībvalstu vai trešo valstu kompetentajām iestādēm vai starptautiskām organizācijām šādās situācijās:

                           a)

                           ja citas Savienības iestādes, struktūras, aģentūras un biroji varētu ierobežot minēto tiesību un pienākumu īstenošanu, pamatojoties uz citiem aktiem, kas paredzēti Regulas (ES) 2018/1725 25. pantā, vai saskaņā ar minētās regulas IX nodaļu, vai saskaņā ar Eiropas Parlamenta un Padomes Regulu (ES) 2016/794 (6) vai Padomes Regulu (ES) 2017/1939 (7);

                           b)

                           ja dalībvalstu kompetentās iestādes varētu ierobežot minēto tiesību un pienākumu īstenošanu, pamatojoties uz aktiem, kas minēti Eiropas Parlamenta un Padomes Regulas (ES) 2016/679 (8) 23. pantā, vai saskaņā ar valsts noteikumiem, ar kuriem transponēti Eiropas Parlamenta un Padomes Direktīvas (ES) 2016/680 (9) 13. panta 3. punkts, 15. panta 3. punkts vai 16. panta 3. punkts;

                           c)

                           ja minēto tiesību un pienākumu īstenošana varētu apdraudēt Komisijas sadarbību ar trešām valstīm vai starptautiskām organizācijām konkurences izmeklēšanu vai konkurences lēmumu izpildes jomā.

                     Pirms ierobežojumu piemērošanas pirmās daļas a) un b) apakšpunktā minētajās situācijās Komisija apspriežas ar attiecīgajām Savienības iestādēm, struktūrām, aģentūrām, birojiem vai dalībvalstu kompetentajām iestādēm, izņemot, ja Komisijai ir skaidrs, ka ierobežojuma piemērošana ir paredzēta kādā no minētajos apakšpunktos minētajiem aktiem.
               Pirmās daļas c) apakšpunktu nepiemēro, ja datu subjektu intereses vai pamattiesības un pamatbrīvības ir svarīgākas nekā Komisijas intereses sadarboties ar trešām valstīm vai starptautiskām organizācijām.

               4.   Šā panta 1., 2. un 3. punkts neskar citu Komisijas lēmumu piemērošanu, ar kuriem nosaka iekšējos noteikumus par informācijas sniegšanu datu subjektiem un dažu tiesību ierobežošanu saskaņā ar Regulas (ES) 2018/1725 25. pantu, un Komisijas reglamenta 23. pantu.

            3. pants
            Informācijas sniegšana datu subjektiem

               1.   Komisija savā tīmekļa vietnē publicē datu aizsardzības paziņojumus, kas visus datu subjektus informē par tās darbībām, kuru ietvaros tiek apstrādāti viņu personas dati.

               2.   Neskarot Regulas (ES) 2018/1725 14. panta 5. punktu un 16. panta 5. punktu, ja Komisija pilnībā vai daļēji ierobežo informācijas sniegšanu datu subjektiem, kuru dati tiek apstrādāti konkurences izmeklēšanas vai izpildes panākšanas nolūkā (ieskaitot saistītās operatīvās darbības), tā protokolē un reģistrē šā ierobežojuma iemeslus saskaņā ar 6. pantu.

            4. pants
            Datu subjekta tiesības piekļūt datiem, tiesības uz datu dzēšanu un tiesības uz apstrādes ierobežošanu

               1.   Ja Komisija pilnībā vai daļēji ierobežo datu subjekta tiesības piekļūt datiem, tiesības uz datu dzēšanu vai tiesības uz apstrādes ierobežošanu, kuras minētas Regulas (ES) 2018/1725 attiecīgi 17., 19. un 20. pantā, tā savā atbildē uz piekļuves, dzēšanas vai apstrādes ierobežošanas pieprasījumu attiecīgo datu subjektu informē par tās piemēroto ierobežojumu un tā galvenajiem iemesliem un par iespēju iesniegt sūdzību Eiropas Datu aizsardzības uzraudzītājam vai celt prasību Eiropas Savienības Tiesā.

               2.   Šā panta 1. punktā minēto informāciju par ierobežojuma iemesliem var nesniegt tik ilgi, kamēr šīs informācijas sniegšana apdraudētu ierobežojuma mērķa sasniegšanu.

               3.   Komisija protokolē un reģistrē šā ierobežojuma iemeslus saskaņā ar 6. pantu.

               4.   Ja piekļuves tiesības ir pilnībā vai daļēji ierobežotas, datu subjekts savas piekļuves tiesības īsteno ar Eiropas Datu aizsardzības uzraudzītāja starpniecību saskaņā ar Regulas (ES) 2018/1725 25. panta 6., 7. un 8. punktu.

            5. pants
            Datu subjektu informēšana par personas datu aizsardzības pārkāpumiem
            Ja Komisija ierobežo datu subjektu informēšanu par personas datu aizsardzības pārkāpumiem atbilstoši Regulas (ES) 2018/1725 35. pantam, tā protokolē un reģistrē šā ierobežojuma iemeslus saskaņā ar 6. pantu.

            6. pants
            Ierobežojumu protokolēšana un reģistrēšana

               1.   Komisija protokolē visu saskaņā ar šo lēmumu piemēroto ierobežojumu iemeslus, tostarp ierobežojuma nepieciešamības un samērīguma novērtējumu.

               2.   Šajā nolūkā protokolā norāda, kā attiecīgo tiesību īstenošana apdraudētu Komisijas izmeklēšanas un izpildes darbību vai saskaņā ar 2. panta 2. vai 3. punktu piemēroto ierobežojumu mērķa sasniegšanu vai negatīvi ietekmētu citu datu subjektu tiesības un brīvības.

               3.   Protokolu un attiecīgā gadījumā dokumentus, kuros ir fiksēti attiecīgie faktu un juridiskie elementi, reģistrē. Tos pēc pieprasījuma dara pieejamus Eiropas Datu aizsardzības uzraudzītājam.

            7. pants
            Ierobežojumu ilgums

               1.   Ierobežojumus, kas minēti 3., 4. un 5. pantā, piemēro tik ilgi, kamēr pastāv ierobežojumus pamatojošie iemesli.

               2.   Ja 3. vai 5. pantā minētā ierobežojuma iemesli vairs nepastāv, Komisija atceļ ierobežojumu un sniedz datu subjektam informāciju par ierobežojuma iemesliem. Vienlaikus Komisija informē datu subjektu par iespēju jebkurā laikā iesniegt sūdzību Eiropas Datu aizsardzības uzraudzītājam vai celt prasību Eiropas Savienības Tiesā.

               3.   Komisija 3. un 5. pantā minēto ierobežojumu piemērošanu pārskata ik gadu un attiecīgās izmeklēšanas pabeigšanas brīdī.

            8. pants
            Izskatīšana, ko veic datu aizsardzības amatpersona

               1.   Datu aizsardzības amatpersonu bez liekas kavēšanās informē par ikvienu datu subjektu tiesību ierobežošanas gadījumu saskaņā ar šo lēmumu. Datu aizsardzības amatpersonai pēc pieprasījuma nodrošina piekļuvi protokolam un iespējamajiem dokumentiem, kuros ir fiksēti attiecīgie faktu un juridiskie elementi.

               2.   Datu aizsardzības amatpersona var pieprasīt ierobežojuma pārskatīšanu. Datu aizsardzības amatpersonu informē par pieprasītās pārskatīšanas iznākumu.

            9. pants
            Stāšanās spēkā
            Šis lēmums stājas spēkā dienā, kad stājas spēkā Regula (ES) 2018/1725.

            Briselē, 2018. gada 5. decembrī

                  Komisijas vārdā –

                  priekšsēdētājs

               Jean-Claude JUNCKER

            (1)  Pretmonopola jomā skatīt jo īpaši Padomes 2002. gada 16. decembra Regulu (EK) Nr. 1/2003 par to konkurences noteikumu īstenošanu, kas noteikti Līguma 81. un 82. pantā (OV L 1, 4.1.2003., 1. lpp.), apvienošanās kontroles jomā – Padomes 2004. gada 20. janvāra Regulu (EK) Nr. 139/2004 par kontroli pār uzņēmumu koncentrāciju (EK Apvienošanās regula) (OV L 24, 29.1.2004., 1. lpp.) un valsts atbalsta jomā – Padomes 2015. gada 13. jūlija Regulu (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai (OV L 248, 24.9.2015., 9. lpp.).

            (2)  Eiropas Parlamenta un Padomes Regula (ES) 2018/1725 (2018. gada 23. oktobris) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.). Apstrāde Regulas (ES) 2018/1725 3. panta 3. punkta nozīmē ietver arī situāciju, kad Komisija saņem tai brīvprātīgi iesniegtus personas datus.

            (3)  Lietas materiālu glabāšanu Komisijā reglamentē Kopējais glabāšanas saraksts, kas ir regulatīvs dokuments (jaunākā versija: SEC(2012)713) glabāšanas grafika formā, kur noteikti dažādu Komisijas dokumentu veidu glabāšanas periodi.

            (4)  Skatīt jo īpaši: Līguma 339. pantu, kā arī Regulas (EK) Nr. 1/2003 28. pantu; Komisijas 2004. gada 7. aprīļa Regulas (EK) Nr. 773/2004 par lietas izskatīšanu saskaņā ar EK Līguma 81. un 82. pantu, ko vada Komisija (OV L 123, 27.4.2004., 18. lpp.), 15. panta 4. punktu; Regulas (EK) Nr. 139/2004 17. pantu un Komisijas 2004. gada 21. aprīļa Regulas (EK) Nr. 802/2004, ar ko īsteno Padomes Regulu (EK) Nr. 139/2004 par kontroli pār uzņēmumu koncentrāciju (OV L 133, 30.4.2004., 1. lpp.), 18. pantu; Regulas (ES) 2015/1589 30. un 31. pantu; prasītās norādes par konfidenciālu informāciju Regulas (EK) Nr. 794/2004 (grozītajā redakcijā) pielikumos pievienotajās valsts atbalsta paziņošanas veidlapās.

            (5)  Datu subjektu tiesību īstenošana saskaņā ar Regulu (ES) 2018/1725 un datu pārziņu pienākumu izpilde saskaņā ar minēto regulu neietekmē Komisijas rīcību attiecībā uz konkurences procedūras dalībnieku tiesībām uz aizstāvību. Tādējādi konkurences izmeklēšanā lietas materiālos apkopoto pierādījumu integritāti un autentiskumu nevar skart, modificējot dokumentus, kas saņemti vai ievākti atbilstoši konkurences jomā piemērojamajiem procedūras noteikumiem.

            (6)  Eiropas Parlamenta un Padomes 2016. gada 11. maija Regula (ES) 2016/794 par Eiropas Savienības Aģentūru tiesībaizsardzības sadarbībai (Eiropolu) un ar kuru aizstāj un atceļ Padomes Lēmumus 2009/371/TI, 2009/934/TI, 2009/935/TI, 2009/936/TI un 2009/968/TI (OV L 135, 24.5.2016., 53. lpp.).

            (7)  Padomes 2017. gada 12. oktobra Regula (ES) 2017/1939, ar ko īsteno ciešāku sadarbību Eiropas Prokuratūras (EPPO) izveidei (OV L 283, 31.10.2017., 1. lpp.).

            (8)  Eiropas Parlamenta un Padomes 2016. gada 27. aprīļa Regula (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (OV L 119, 4.5.2016., 1. lpp.).

            (9)  Eiropas Parlamenta un Padomes 2016. gada 27. aprīļa Direktīva (ES) 2016/680 par fizisku personu aizsardzību attiecībā uz personas datu apstrādi, ko veic kompetentās iestādes, lai novērstu, izmeklētu, atklātu noziedzīgus nodarījumus vai sauktu pie atbildības par tiem vai izpildītu kriminālsodus, un par šādu datu brīvu apriti, ar ko atceļ Padomes Pamatlēmumu 2008/977/TI (OV L 119, 4.5.2016., 89. lpp.).